વર્ષ 2006માં સુપ્રીમ કોર્ટના આદેશ અનુસાર આ કેસની પ્રાથમિક તપાસ કરનાર અને ત્યારબાદ આ કેસની તપાસ સંભાળનાર ગુજરાત સીઆઇડી ક્રાઇમ બ્રાંચના તત્કાલીન પોલીસ ઇન્સ્પેક્ટર વી. એલ. સોલંકી વર્ષ 2010માં આજ કેસમાં સીબીઆઈના સાક્ષી બન્યા હતા. સીબીઆઇના સાક્ષી તરીકે સોલંકી ચાર વખત સીબીઆઈ સામે નિવેદન નોંધાવ્યું હતું. આ પ્રકરણમાં ઇન્સ્પેક્ટર સોલંકીની ભૂમિકા મહત્વની હોવાને કારણે તેમને 2009થી પોલીસ રક્ષણ પણ આપવામાં આવ્યું હતું જે તાજેતરમાં થોડા મહિના પહેલા હટાવી લેવામાં આવ્યું હતું. જેને કારણે વી એલ સોલંકીએ ગુજરાત સરકાર અને ગુજરાત પોલીસ ઉપર આરોપ મૂક્યો હતો કે મુંબઈ કોર્ટમાં ચાલી રહેલા કેસમાં તેઓ જુબાની આપવા જાય નહીં તે માટે તેમનું પોલીસ રક્ષણ હટાવી લેવામાં આવ્યું છે. તેમણે પોતાના અને પરિવારની સુરક્ષા અંગે પણ ચિંતા વ્યક્ત કરી હતી. તેમણે મુંબઈ સીબીઆઈ કોર્ટમાં ચાલી રહેલી પ્રક્રિયા પપેટ શો હોવાનો પણ આરોપ મૂક્યો હતો. તેમણે દાવો કર્યો હતો કે જો તેમને સુરક્ષા હેઠળ મુંબઈ કોર્ટ સુધી જવાની વ્યવસ્થા કરવામાં આવે તો સીબીઆઈ સામે નિવેદન નોંધાવ્યું છે તેને તેઓ વળગી રહેશે.